**Dôvodová správa**

**I. Všeobecná časť**

Návrh nariadenia vlády Slovenskej republiky, ktorým sa ustanovuje národná tabuľka frekvenčného spektra, bol vypracovaný  na základe Plánu legislatívnych úloh vlády SR na rok 2024 a podľa § 4 ods. 2 písm. b) a § 33 ods. 2 zákona č. 452/2021 Z. z. o elektronických komunikáciách v spolupráci s členmi Medzirezortnej komisie pre harmonizáciu využívania frekvenčného spektra, t. j. s Úradom pre reguláciu elektronických komunikácií a poštových služieb, Ministerstvom obrany Slovenskej republiky, Ministerstvom vnútra Slovenskej republiky a Slovenskou informačnou službou.

Národná tabuľka frekvenčného spektra (ďalej len „NTFS“) je špecifický materiál, ktorý je pripravovaný skupinou odborníkov z vyššie uvedených rezortov a obsahuje najmä:

* údaje o frekvenčnom pásme a jeho pridelení pre príslušné rádiokomunikačné služby podľa aktuálneho Rádiokomunikačného poriadku (ďalej len „RR“) pre Región 1 (Slovensko je súčasťou tohto regiónu) prijatého na Svetovej rádiokomunikačnej konferencii (WRC-23),
* údaje o frekvenčnom pásme a jeho pridelení v Slovenskej republike, pričom spravidla toto pridelenie nepresahuje pridelenia pre služby podľa RR, pásmo však môže byť pridelené pre menej služieb,
* informáciu, či je príslušné frekvenčné pásmo v Slovenskej republike pridelené na civilné alebo vojenské účely,
* poznámky k prideleniu frekvenčného pásma (napr. údaje o chránených frekvenciách),
* informácie o využití frekvenčných pásiem pre konkrétne aplikácie v rámci rádiokomunikačnej služby, pričom je rešpektovaný zoznam aplikácií podľa rozhodnutia Európskeho komunikačného výboru ECC/DEC/(01)03 o Frekvenčnom informačnom systéme Európskeho komunikačného úradu (ECO Frequency Information System – EFIS) a poznámky k tomuto využitiu.

Okrem toho NTFS obsahuje aj poznámky k prideleniam frekvenčných pásiem podľa RR, vysvetlenie špecifických pojmov z oblasti správy frekvencií, definície kategórií (rádiokomunikačných) služieb, definície pojmov z oblasti zdieľania frekvencií (kategórie rušení), definície kategórií pridelení frekvenčných pásiem a skratky použité v NTFS.

V porovnaní s NTFS, ktorá bola ustanovená nariadením vlády Slovenskej republiky č. 480/2023 Z. z., ktorým sa ustanovuje národná tabuľka frekvenčného spektra, boli v novom návrhu NTFS vykonané najmä nasledujúce zmeny:

1. V celej NTFS došlo k aktualizácii príslušných platných vykonávacích rozhodnutí Komisie schválených od januára 2024 do septembra 2024.
2. V celej NTFS došlo k aktualizácii príslušných platných rozhodnutí ECC vydaných od novembra 2023 do septembra 2024.
3. Podľa RR boli v príslušných frekvenčných pásmach NTFS pridané do stĺpcov „Pridelenie v Regióne 1“ a „Pridelenie v SR“ nové poznámky RR a aktualizované pôvodné poznámky RR.
4. Vo frekvenčnom pásme 6525 – 6685 kHz bolo v stĺpci „Pridelenie v SR“ odstránené mil. využitie „Letecká pohyblivá (R)“ a v stĺpci „Využitie v SR“ bolo odstránené využitie „Obranné systémy“. Súčasne v stĺpci „Pridelenie v SR“ bolo pridané mil. využitie „LETECKÁ POHYBLIVÁ (R)“ a v stĺpci „Využitie v SR“ bolo pridané využitie „Obranné systémy“.
5. Podľa RR bolo frekvenčné pásmo 39,986 – 40,02 MHz rozdelené na dve frekvenčné pásma 39,986 – 40 MHz a 40 – 40,02 MHz.
6. Podľa RR bolo vo frekvenčných pásmach 40 – 40,02 MHz, 40,02 – 40,98 MHz, 40,98 – 41,015 MHz, 41,015 – 42 MHz, 42 – 42,5 MHz, 42,5 – 44 MHz, 44 – 47 MHz a 47 – 50 MHz v stĺpci „Pridelenie v Regióne 1“ pridané využitie „Družicový prieskum Zeme (aktívny)“.
7. Podľa RR bolo vo frekvenčnom pásme 117,975 – 137 MHz v stĺpci „Pridelenie v Regióne 1“ pridané využitie „DRUŽICOVÁ LETECKÁ POHYBLIVÁ (R)“ a v stĺpci „Pridelenie v SR“ pridané civ. využitie „DRUŽICOVÁ LETECKÁ POHYBLIVÁ (R)“.
8. Vo frekvenčnom pásme 149,9 – 150,05 MHz v stĺpci „Pridelenie v SR“ bolo pridané civ. využitie „POHYBLIVÁ“ a v stĺpci „Využitie v SR“ bolo pridané využitie „PMR“.
9. Vo frekvenčnom pásme 157,3375 – 161,7875 MHz bolo pri civ. využití „Pohyblivá okrem leteckej pohyblivej“ odstránené civ. využitie „PMR“ vrátane poznámky k využitiu, ktorá bola následne presunutá k civ. využitiu „PMR“ v rámci civ. využitia „POHYBLIVÁ okrem leteckej pohyblivej“.
10. Vo frekvenčnom pásme 162,0375 – 162,5 MHz pri civ. využití „POHYBLIVÁ okrem leteckej pohyblivej“ v stĺpci „Využitie v SR“ bolo pridané civ. využitie „PMR“ vrátane príslušnej poznámky k využitiu.
11. Vo frekvenčnom pásme 235 – 260 MHz v stĺpci „Pridelenie v SR“ bolo zmenené civ. využitie „Letecká pohyblivá“ na civ./mil. využitie „LETECKÁ POHYBLIVÁ“. Súčasne v stĺpci „Pridelenie v SR“ bolo pridané mil. využitie „Letecká pohyblivá“.
12. Vo frekvenčných pásmach 401 – 402 MHz a 402 – 403 MHz v stĺpci „Pridelenie v SR“ bolo pridané civ. pridelenie „DRUŽICOVÝ PRIESKUM ZEME (vzostup)“.
13. Vo frekvenčnom pásme 694 – 790 MHz bolo pri civ. pridelení „Pohyblivá“ v stĺpci „Využitie v SR“ pridané využitie „PPDR“ vrátane príslušnej poznámky k využitiu.
14. Podľa RR bolo frekvenčné pásmo 3600 – 4200 MHz rozdelené na dve frekvenčné pásma 3600 – 3800 MHz a 3800 – 4200 MHz. Súčasne vo frekvenčnom pásme 3600 – 3800 MHz v stĺpci „Pridelenie v Regióne 1“ bolo odstránené využitie „Pohyblivá“ a pridané využitie „POHYBLIVÁ okrem leteckej pohyblivej“.
15. Vo frekvenčných pásmach 5010 – 5030 MHz, 5030 – 5091 MHz a 5091 – 5150 MHz v stĺpci „Pridelenie v SR“ bolo pridané mil. pridelenie „Pevná“ a v stĺpci „Využitie v SR“ bolo pridané využitie „Obranné systémy“.
16. Podľa RR bolo frekvenčné pásmo 15,4 – 15,43 GHz rozdelené na dve frekvenčné pásma 15,4 – 15,41 GHz a 15,41 – 15,43 GHz.
17. Podľa RR vo frekvenčných pásmach 15,41 – 15,43 GHz, 15,43 – 15,63 GHz a 15,63 – 15,7 GHz v stĺpci „Pridelenie v Regióne 1“ bolo pridané využitie „Letecká pohyblivá (OR)“.
18. Podľa RR vo frekvenčných pásmach 18,1 – 18,4 GHz, 18,4 – 18,6 GHz, 18,8 – 19,3 GHz, 19,3 – 19,7 GHz, 19,7 – 20,1 GHz, 20,1 – 20,2 GHz, 27,5 – 28,5 GHz, 28,5 – 29,1 GHz, 29,1 – 29,5 GHz, 29,5 – 29,9 GHz a 29,9 – 30 GHz v stĺpci „Pridelenie v Regióne 1“ bolo pridané využitie „MEDZIDRUŽICOVÁ“.
19. Podľa RR bolo frekvenčné pásmo 22 – 22,21 GHz rozdelené na dve frekvenčné pásma 22 – 22,2 GHz a 22,2 – 22,21 GHz. Súčasne vo frekvenčnom pásme 22 – 22,2 GHz v stĺpci „Pridelenie v Regióne 1“ bolo zmenené využitie „POHYBLIVÁ okrem leteckej pohyblivej“ na využitie „POHYBLIVÁ okrem leteckej pohyblivej (R)“.
20. Podľa RR vo frekvenčnom pásme 235 – 238 GHz v stĺpcoch „Pridelenie v Regióne 1“ a „Pridelenie v SR“ boli pridané využitia „PEVNÁ“ a „POHYBLIVÁ“.
21. Podľa RR bolo frekvenčné pásmo 238 – 240 GHz rozdelené na dve frekvenčné pásma 238 – 239,2 GHz a 239,2 – 240 GHz. Súčasne vo frekvenčnom pásme 239,2 – 240 GHz v stĺpcoch „Pridelenie v Regióne 1“ a „Pridelenie v SR“ boli odstránené využitia „PEVNÁ“ a „POHYBLIVÁ“.
22. Podľa RR vo frekvenčnom pásme 240 – 241 GHz v stĺpcoch „Pridelenie v Regióne 1“ a „Pridelenie v SR“ boli odstránené využitia „PEVNÁ“ a „POHYBLIVÁ“.
23. Podľa RR bolo frekvenčné pásmo 241 – 248 GHz rozdelené na štyri frekvenčné pásma 241 – 242,2 GHz,  242,2 – 244,2 GHz, 244,2 – 247,2 GHz a 247,2 – 248 GHz.
24. Podľa RR vo frekvenčných pásmach 239,2 – 240 GHz, 240 – 241 GHz, 241 – 242,2GHz a 244,2 – 247,2 GHz v stĺpcoch „Pridelenie v Regióne 1“ a „Pridelenie v SR“ bolo pridané využitie „DRUŽICOVÝ PRIESKUM ZEME (pasívny)“.
25. V časti „Poznámky z Rádiokomunikačného poriadku uvedené v Národnej tabuľke frekvenčného spektra, týkajúce sa Slovenskej republiky“ boli podľa RR pridané všetky nové poznámky RR a aktualizované pôvodné poznámky RR.
26. V rámci aktualizácie zoznamu skratiek bola pridaná nová skratka ACS.

Zabezpečenie účelného využívania frekvenčného spektra, hospodárenie a  dohľad nad efektívnym využívaním frekvenčného spektra prináleží štátu a je zabezpečené prostredníctvom Úradu pre reguláciu elektronických komunikácií a poštových služieb.

Predložený návrh nariadenia vlády Slovenskej republiky nebude mať vplyvy na rozpočet verejnej správy, podnikateľské prostredie, sociálne vplyvy, vplyv na manželstvo, rodičovstvo a rodinu, vplyvy na životné prostredie, vplyvy na informatizáciu spoločnosti a ani vplyvy na služby verejnej správy pre občana.

Návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

**II. Osobitná časť**

### K § 1

V súlade s § 33 ods. 2 zákona č. 452/2021 Z. z. o elektronických komunikáciách sa ustanovuje nová národná tabuľka frekvenčného spektra.

### K § 2

V súvislosti s ustanovením novej národnej tabuľky frekvenčného spektra sa súčasne zrušuje doterajšie nariadenie vlády Slovenskej republiky č. 480/2023 Z. z., ktorým sa ustanovuje národná tabuľka frekvenčného spektra.

### K § 3

Ustanovuje sa účinnosť nariadenia vlády 1. január 2025.

### K Prílohe

Príloha obsahuje podrobné rozdelenie frekvenčných pásiem, ktoré sú pridelené pre jednotlivé rádiokomunikačné služby na civilné účely a vojenské účely. NTFS je spracovaná s prihliadnutím na potrebu európskej harmonizácie, stupeň technického rozvoja rádiových zariadení a poskytovanie služieb v Slovenskej republike v konkrétnom frekvenčnom pásme pri súčasnom zabezpečení obrany a bezpečnosti štátu.